Vilkaviškio sinagoga
Vilkaviškio sinagoga – buvusi žydų sinagoga Vilkaviškyje. Bonos Sforcos 1545 m. pasirašytame dokumente minima, kad ši sinagogos statybai skyrusi medienos. Vilkaviškio sinagoga paminėta karaliaus Žygimanto Vazos III 1623 m. konfirmaciniame dokumente. Sinagoga buvo medinė, trijų aukštų, aukštis siekė 11 m, dekoruota išraižytais mediniais ornamentais, atgręžta į Jeruzalę. Sinagogoje būta masyvios ąžuolinės skrynios su 11 metrų ilgio Tora, viduramžiais atgabentos iš Ispanijos. Sinagoga sudegė 1941 m., prasidėjus karui, per vokiečių aviacijos antskrydį, gaisras sunaikino ir joje laikytus dokumentus. Nustačius sinagogos vietą, 2021 m. birželį joje pastatytas akmeninis ženklas.